《满江红 赏春》
明代·盛颙

晓来翘首，东风外、桃粗李俗。见草茵铺翠，柳丝缲绿。

燕子入帘寻旧垒，莺儿出谷迁乔木。喜杏花村里，酒旗高，香醪熟。

戴角巾，试春服。步芳径，歌新曲。趁暮年行乐，懒随时逐。

踏月不嫌归去晚，追游更秉良宵烛。怕絮飞花落，杜鹃啼，春归促。

作者简介：（1418—1492）常州府无锡人，字时望。景泰二年进士。授御史。以劾曹吉祥出知束鹿。为立九则法，除徭役不均之弊。郊有隙地，邻邑民聚居成市，号“清官店”。成化间累迁陕西左布政使，时多边警，又值歉收，颙为经划，馈饷无缺，军民得安。后以左副都御史巡抚山东，推行荒政，民赖以生。